PMIndiaData/PMIndiaSum huggingface dataset:
ഇന്‍ഡോനേഷ്യന്‍ രാഷ്ട്രീയ, നിയമ, സുരക്ഷാ വകുപ്പു മന്ത്രി ഡോ. എച്ച്. വിറാന്റോ പ്രധാനമന്ത്രിയെ സന്ദര്‍ശിച്ചു

ഇന്‍ഡോനേഷ്യന്‍ രാഷ്ട്രീയ, നിയമ, സുരക്ഷാ വകുപ്പു മന്ത്രി ഡോ. എച്ച്. വിറാന്റോ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. 2016 ഡിസംബറില്‍ പ്രസിഡന്റ് ജോക്കോ വിദൊദോ നടത്തിയ വിജയകരമായ ഇന്ത്യാ സന്ദര്‍ശനത്തെക്കുറിച്ചു പ്രധാനമന്ത്രി കൂടിക്കാഴ്ചയില്‍ അനുസ്മരിച്ചു. ഈ മാസാവസാനം മറ്റു ആസിയാന്‍ രാഷ്ട്രനേതാക്കള്‍ക്കൊപ്പം ആസിയാന്‍-ഇന്ത്യ അനുസ്മരണ ഉച്ചകോടിയിലും റിപ്പബ്ലിക് ദിനാഘോഷത്തിലും സംബന്ധിക്കാന്‍ എത്തുന്ന പ്രസിഡന്റ് ജോകോ വിദൊദോയുടെ സന്ദര്‍ശനത്തെ പ്രതീക്ഷാപൂര്‍വം കാത്തിരിക്കുകയാണെന്നും അദ്ദേഹം പറഞ്ഞു. ഒരേ കടലിന്റ തീരത്തുള്ള അയല്‍ക്കാരെന്ന നിലയില്‍ ബ്ലൂ ഇക്കോണമിയുടെ കാര്യത്തിലും നാവിക സുരക്ഷയുടെ കാര്യത്തിലും ഇന്ത്യക്കും ഇന്‍ഡോനേഷ്യക്കും സഹകരിച്ചു പ്രവര്‍ത്തിക്കാനുള്ള സാധ്യതകള്‍ ഏറെയാണെന്നു പ്രധാനമന്ത്രി ചൂണ്ടിക്കാട്ടി. ഈ സാഹചര്യത്തില്‍, ഇരു രാഷ്ട്രങ്ങളും തമ്മില്‍ സുരക്ഷാ ചര്‍ച്ചകള്‍ക്കായി നടക്കുന്ന ആദ്യ യോഗത്തെ അദ്ദേഹം സ്വാഗതം ചെയ്തു.
എണ്ണ, വാതക മേഖലയില്‍ ഇന്ത്യ - ഇസ്രായേല്‍ സഹകരണം

എണ്ണ വാതക മേഖലയില്‍ ഇന്ത്യയും ഇസ്രായേലും തമ്മില്‍ സഹകരിക്കുന്നതിനുള്ള ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ഊര്‍ജ്ജ മേഖലയില്‍ ഇന്ത്യ- ഇസ്രായേല്‍ ബന്ധങ്ങള്‍ക്ക് ഊര്‍ജ്ജം പകരാന്‍ ലക്ഷ്യമിട്ടിട്ടുള്ളതാണ് ഈ ധാരണാപത്രം. ഇത് പ്രകാരം ഇരു രാജ്യങ്ങളിലും പരസ്പര നിക്ഷേപം, സാങ്കേതിക കൈമാറ്റം, ഗവേഷണ വികസന പ്രവര്‍ത്തനങ്ങള്‍, സംയുക്ത പഠനങ്ങള്‍, മനുഷ്യശേഷി വര്‍ദ്ധന, സ്റ്റാര്‍ട്ട അപ്പുകളുടെ മേഖലയിലെ സഹകരണം മുതലായവയാണ് ധാരണാപത്രം വിഭാവനം ചെയ്യുന്നത്.
പാരമ്പര്യ വൈദ്യശാസ്ത്രത്തിലും ഹോമിയോപതിയിലും സഹകരിച്ച് പ്രവര്‍ത്തിക്കുന്നതിന് സാവോ തോമേയും പ്രിന്‍സിപ്പേമായുള്ള ധാരണാപത്രത്തിന് അംഗീകാരം

ഇന്ത്യയും സാവോ തോമേയും പ്രിന്‍സിപ്പേയും തമ്മില്‍ പരമ്പരാഗത വൈദ്യശാസ്ത്രം, ഹോമിയോപതി എന്നീ മേഖലകളില്‍ സഹകരിച്ച് പ്രവര്‍ത്തിക്കുന്നതിന് ഒപ്പ് വച്ച ധാരണാപത്രത്തിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം മുന്‍കാലപ്രാബല്യത്തോടെ അംഗീകാരം നല്‍കി. 2018 മാര്‍ച്ചിലാണ് ധാരണാപത്രം ഒപ്പുവച്ചത്. പ്രധാനപ്പെട്ട അനന്തരഫലങ്ങള്‍ : ഇരു രാജ്യങ്ങളും തമ്മില്‍ പരമ്പരാഗത വൈദ്യശാസ്ത്രമേഖലയിലുള്ള ഉഭയകക്ഷി സഹകരണം ഈ ധാരണാപത്രം കൂടുതല്‍ ശക്തിപ്പെടുത്തും. ഇരു രാജ്യങ്ങളും തമ്മില്‍ പങ്കുവയ്ക്കുന്ന സാംസ്‌ക്കാരിക പാരമ്പര്യം പരിഗണിക്കുമ്പോള്‍ ഇതിന് വളരെയധികം പ്രാധാന്യമുണ്ട്. നടപ്പാക്കല്‍ തന്ത്രവും ലക്ഷ്യങ്ങളും : ഒപ്പുവച്ച ധാരണാപത്രത്തിന്റെ പകര്‍പ്പുകള്‍ കിട്ടുന്നതോടെ ഇരുരാജ്യങ്ങളും തമ്മിലുള്ള പ്രവര്‍ത്തനം ആരംഭിക്കും. ധാരണാപത്രത്തിലെ പരിഗണനാ വിഷയങ്ങളുടെ അടിസ്ഥാനത്തിലുള്ള മുന്‍കൈകളായിരിക്കും ഇരു രാജ്യങ്ങളും കൈക്കൊള്ളുക. ധാരണാപത്രം പ്രാബല്യത്തിലുള്ളതു വരെ അത് തുടരും. പശ്ചാത്തലം വളരെയധികം വികസിച്ചപരമ്പരാഗത വൈദ്യശാസ്ത്ര സമ്പ്രദായങ്ങള്‍ കൊണ്ട് അനുഗ്രഹീതമാണ് ഇന്ത്യ. ഇതില്‍ ആഗോള ആരോഗ്യ രംഗത്ത് വന്‍ സാദ്ധ്യതകളുള്ള ഔഷധസസ്യങ്ങളും ഉള്‍പ്പെടും. പരമ്പരാഗത വൈദ്യശാസ്ത്ര സമ്പ്രദായങ്ങളായ ആയുര്‍വേദം, യോഗ, പ്രകൃതി ചികിത്സ, യുനാനി, സിദ്ധാ, സൗവ്വ-റിഗ്പ്പ, ഹോമിയോപതി എന്നിവ ആഗോളതലത്തില്‍ പ്രചരിപ്പിക്കുന്നതിനും പ്രോത്സാഹിപ്പിക്കുന്നതിനുമുള്ള അവകാശം ഇന്ത്യയുടെ ആയുഷ് മന്ത്രാലയത്തിനുണ്ട്. ഇതിന്റെ അടിസ്ഥാനത്തില്‍ മലേഷ്യ, ട്രിനിഡാഡ് ആന്റ് ടൊബാഗോ , ഹംഗറി, ബംഗ്ലാദേശ്, നേപ്പാള്‍, മൗറീഷ്യസ്, മംഗോളിയ, ഇറാന്‍ എന്നീ ഗവണ്‍മെന്റുകളുമായി പാരമ്പര്യവൈദ്യശാസ്ത്ര സഹകരണത്തിന് വേണ്ടി കാര്യക്ഷമമായ ധാരണാപത്രങ്ങളില്‍ ആയുഷ്മന്ത്രാലയം ഏര്‍പ്പെട്ടിട്ടുമുണ്ട്. ശ്രീലങ്കന്‍ ഗവണ്‍മെന്റുമായി ധാരണാപത്രം ഒപ്പുവയ്ക്കുന്നതിനുള്ള മറ്റൊരു നിര്‍ദ്ദേശവും പരിഗണനയിലുണ്ട്.
ബഹുമുഖ പ്രതിഭയായ താരം ശശി കപൂറിന്റെ നിര്യാണത്തില്‍ പ്രധാനമന്ത്രി അനുശോചിച്ചു

ബഹുമുഖ പ്രതിഭയായ താരം ശശി കപൂറിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘സിനിമകളിലും അദ്ദേഹം വളരെ താല്‍പര്യത്തോടെ പ്രോത്സാഹിപ്പിച്ചിരുന്ന നാടകത്തിലും ശശി കപൂറിന്റെ ബഹുമുഖ പ്രതിഭ തെളിഞ്ഞുകാണാം. സമര്‍ഥമായ അദ്ദേഹത്തിന്റെ അഭിനയം തലമുറകളോളം ഓര്‍ക്കപ്പെടും. അദ്ദേഹത്തിന്റെ നിര്യാണം ദുഃഖിപ്പിക്കുന്നു. അദ്ദേഹത്തിന്റെ കുടുംബത്തെയും ആരാധകരെയും അനുശോചനങ്ങള്‍ അറിയിക്കുന്നു.’, പ്രധാനമന്ത്രി പ്രസ്താവിച്ചു.
2016 ബാച്ചിലെ ഐ.പി.എസ്. ഓഫീസര്‍ ട്രെയിനിമാര്‍ പ്രധാനമന്ത്രിയുമായി കൂടിക്കാഴ്ച നടത്തി

ഇന്ത്യന്‍ പോലീസ് സര്‍വ്വീസിലെ 2016 ബാച്ചില്‍പ്പെട്ട 110 ഓഫീസര്‍ ട്രെയിനിമാര്‍ ന്യൂ ഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയുമായി കൂടിക്കാഴ്ച നടത്തി. ഓഫീസര്‍ ട്രെയിനിമാരുമായി സംസാരിക്കവെ, ക്രമസമാധാന പാലനത്തിലെ മാനുഷിക സമീപനത്തിനും സാങ്കേതികവിദ്യയ്ക്കുമുള്ള പ്രാധാന്യം പ്രധാനമന്ത്രി എടുത്ത് പറഞ്ഞു. സ്വാതന്ത്ര്യലബ്ധിക്ക് ശേഷം ഔദ്യോഗിക കൃത്യനിര്‍വ്വഹണത്തിനിടെ തങ്ങളുടെ ജീവന്‍ വെടിഞ്ഞ 33,000 ലധികം പോലീസ് സേനാംഗങ്ങളുടെ പരിത്യാഗത്തെ അദ്ദേഹം അനുസ്മരിച്ചു. ദേശീയ സുരക്ഷാ ഉപദേഷ്ടാവ് ശ്രീ. അജിത്ത് ഡോവലും കൂടിക്കാഴ്ചയില്‍ സന്നിഹിതനായിരുന്നു.
സിവില്‍ സര്‍വീസസ് ദിനത്തില്‍ പ്രധാനമന്ത്രി സിവില്‍ സര്‍വീസ് ഉദ്യോഗസ്ഥരെ അഭിസംബോധന ചെയ്തു

സിവില്‍ സര്‍വീസസ് ദിനത്തോടനുബന്ധിച്ചു പ്രധാനമന്ത്രി ശ്രീ. നരേന്ദ്ര മോദി സിവില്‍ സര്‍വീസ് ഉദ്യോഗസ്ഥരെ അഭിസംബോധന ചെയ്തു. അഭിനന്ദിക്കാനും വിലയിരുത്താനും ആത്മപരിശോധന നടത്താനും ഉള്ള അവസരമാണ് ഇതെന്നു പ്രധാനമന്ത്രി പറഞ്ഞു. സിവില്‍ സര്‍വീസില്‍ ഉള്ളവരെ പ്രചോദിപ്പിക്കാനുള്ള ചുവടാണ് പ്രധാനമന്ത്രിയുടെ അവാര്‍ഡുകളെന്നു വിശദീകരിച്ച അദ്ദേഹം, അവാര്‍ഡ് ജേതാക്കളെ അഭിനന്ദിക്കുകയും ചെയ്തു. അവാര്‍ഡുകള്‍ ഗവണ്‍മെന്റിന്റെ മുന്‍ഗണനയുടെ സൂചകങ്ങള്‍കൂടി ആണെന്നു പ്രധാനമന്ത്രി വ്യക്തമാക്കി. അവാര്‍ഡ് നല്‍കപ്പെട്ട പദ്ധതികളായ പ്രധാനമന്ത്രി ഫസല്‍ ബീമാ യോജന, ദീനദയാല്‍ ഉപാധ്യായ കൗശല്യ യോജന, പ്രധാനമന്ത്രി ആവാസ് യോജന, ഡിജിറ്റല്‍ പണമിടപാട് എന്നിവ മുന്‍ഗണന കല്‍പിക്കപ്പെടുന്ന പദ്ധതികളാണെന്നും ഇവ പുതിയ ഇന്ത്യയെ സംബന്ധിച്ചിടത്തോളം പ്രധാന പദ്ധതികളാണെന്നും അദ്ദേഹം ചൂണ്ടിക്കാട്ടി. പ്രധാനമന്ത്രിയുടെ അവാര്‍ഡുകളെക്കുറിച്ചും വളര്‍ച്ച കാംക്ഷിക്കുന്ന ജില്ലകളിലെ പദ്ധതികളെക്കുറിച്ചുമായി ഇന്നു പ്രകാശിപ്പിക്കപ്പെട്ട രണ്ടു പുസ്തകങ്ങളെപ്പറ്റി ശ്രീ. നരേന്ദ്ര മോദി പ്രസംഗത്തില്‍ പരാമര്‍ശിച്ചു. വളര്‍ച്ച കാംക്ഷിക്കുന്ന ജില്ലകളെക്കുറിച്ചു വിശദീകരിക്കവേ, മുഴുവന്‍ സംസ്ഥാനങ്ങളുടെയും വളര്‍ച്ചയുടെ ചാലകശക്തികളാകാന്‍ ഈ 115 ജില്ലകള്‍ക്കു സാധിക്കുമെന്ന് അദ്ദേഹം പറഞ്ഞു. വികസനത്തില്‍ ജനപങ്കാളിത്തത്തിന്റെ പ്രാധാന്യം പ്രധാനമന്ത്രി ചൂണ്ടിക്കാട്ടി. 2022ല്‍ സ്വാതന്ത്ര്യത്തിന്റെ 75ാം വാര്‍ഷികം ആഘോഷിക്കുന്നുവെന്നത് നമ്മുടെ സ്വാതന്ത്ര്യ സമര സേനാനികള്‍ സ്വപ്‌നം കണ്ട ഇന്ത്യ സൃഷ്ടിക്കുന്നതിനു പ്രേരകമായിത്തീരണമെന്ന് അദ്ദേഹം പറഞ്ഞു. ഭരണം മെച്ചപ്പെടുത്താന്‍ ബഹിരാകാശ സാങ്കേതികവിദ്യ ഉള്‍പ്പെടെ എല്ലാ സങ്കേതികവിദ്യയും ഉപയോഗപ്പെടുത്തുമെന്നു പ്രധാനമന്ത്രി വ്യക്തമാക്കി. ലോകത്താകമാനം സാങ്കേതിക വിദ്യയില്‍ ഉണ്ടാകുന്ന മാറ്റത്തിനൊപ്പം നില്‍ക്കാന്‍ സിവില്‍ സര്‍വീസ് മേഖലയില്‍ ഉള്ളവര്‍ക്കു സാധിക്കണമെന്നതു പ്രധാനമാണെന്നും അദ്ദേഹം വ്യക്തമാക്കി. വളരെയധികം കഴിവുകള്‍ ഉള്ളവരാണു സിവില്‍ സര്‍വീസ് മേഖലയില്‍ ഉള്ളതെന്നു ചൂണ്ടിക്കാട്ടിയ പ്രധാനമന്ത്രി, അത്തരം കഴിവുകള്‍ രാഷ്ട്രത്തിന്റെ നേട്ടത്തിനായി വളരെയധികം ഉപയോഗപ്പെടുത്താന്‍ സാധിക്കുമെന്ന് ഓര്‍മിപ്പിച്ചു.
കംബോഡിയ പ്രധാനമന്ത്രിയുടെ ഔദ്യോഗിക സന്ദര്‍ശനത്തിനിടെ (2018 ജനുവരി 27) ഒപ്പിടപ്പെട്ട ധാരണാപത്രങ്ങളുടെയും കരാറുകളുടെയും പട്ടിക

കരാര്‍/ധാരണാപത്രം/ഉടമ്പടി, അവയുടെ ഉദ്ദേശ്യം, ഇന്ത്യക്കും കംബോഡിയക്കുംവേണ്ടി കരാര്‍ കൈമാറിയ മന്ത്രിയുടെയോ ഉദ്യോഗസ്ഥന്റെയോ പേര് എന്ന ക്രമത്തില്‍. 1. 2018-2022 കാലത്തേക്കു കംബോഡിയയുമായുള്ള സാംസ്‌കാരിക വിനിമയ പരിപാടി. സാംസ്‌കാരിക വിനിമയം പ്രോല്‍സാഹിപ്പിക്കാനും ഇന്ത്യയും കംബോഡിയയുമായുള്ള സൗഹാര്‍ദപരമായ ബന്ധം ശക്തിപ്പെടുത്താനും ഉദ്ദേശിച്ചുള്ളതാണു പദ്ധതി. ഇന്ത്യക്കുവേണ്ടി ഇന്ത്യാ ഗവണ്‍മെന്റിന്റെല്‍ സാംസ്‌കാരിക വകുപ്പിന്റെ സ്വതന്ത്ര ചുമതലയുള്ള സഹമന്ത്രി ഡോ. മഹേഷ് ശര്‍മയും കംബോഡിയക്കുവേണ്ടി കംബോഡിയ ഗവണ്‍മെന്റിന്റെ സാംസ്‌കാരിക, ലളിതകലാ വകുപ്പിന്റെ ചുമതലയുള്ള മന്ത്രി ശ്രീമതി ഫോറ്ങ് സക്കോണയും കരാര്‍ കൈമാറി. 2. സ്റ്റങ് സ്വ ഹാബ് ജലവിഭവ വികസന പദ്ധതി ഫണ്ടായി 3.692 കോടി യൂ.എസ്. ഡോളര്‍ നല്‍കുന്നതിന് ഇന്ത്യാ ഗവണ്‍മെന്റിനു കീഴിലുള്ള എക്‌സിം ബാങ്കും കംബോഡിയ ഗവണ്‍മെന്റുമായുള്ള ക്രെഡിറ്റ് ലൈന്‍ കരാര്‍. ഇന്ത്യക്കുവേണ്ടി വിദേശകാര്യ വകുപ്പ് സെക്രട്ടറി (പൗരസ്ത്യം) ശ്രീമതി പ്രീതി സരണും കംബോഡിയക്കുവേണ്ടി കംബോഡിയ ഗവണ്‍മെന്റിന്റെ സമ്പദ്‌വ്യവസ്ഥ, സാമ്പത്തിക വകുപ്പ് സഹ അണ്ടര്‍ സെക്രട്ടറി ശ്രീ. ഫന്‍ ഫല്ലയും രേഖകള്‍ കൈമാറി. 3. കുറ്റകൃത്യങ്ങള്‍ സംബന്ധിച്ചു പരസ്പരമുള്ള നിയമസഹായം. കുറ്റകൃത്യങ്ങള്‍ സംബന്ധിച്ച കാര്യങ്ങളിലുള്ള സഹകരണവും നിയമസഹായവും വഴി ഇരു രാജ്യങ്ങളിലും കുറ്റകൃത്യങ്ങള്‍ തടയുകയും നടന്ന കുറ്റകൃത്യങ്ങള്‍ അന്വേഷിക്കുകയും കേസുകള്‍ നടത്തുകയും ചെയ്യുന്നതു കൂടുതല്‍ ഫലപ്രദമാക്കുകയാണു ലക്ഷ്യം. ഇന്ത്യക്കുവേണ്ടി വിദേശകാര്യ വകുപ്പ് സെക്രട്ടറി (പൗരസ്ത്യം) ശ്രീമതി പ്രീതി സരണും കംബോഡിയക്കുവേണ്ടി കംബോഡിയ ഗവണ്‍മെന്റിന്റെ ആഭ്യന്തര മന്ത്രാലയത്തിന്റെ, രാജ്യാന്തര കുറ്റകൃത്യങ്ങള്‍ക്കായുള്ള ഉപദേശകന്‍ ശ്രീ. സീയിങ്ങും കരാര്‍ കൈമാറി. 4. മനുഷ്യക്കടത്തു തടയുന്നതിനായി സഹകരിക്കുന്നതിനുള്ള ധാരണാപത്രം. മനുഷ്യക്കടത്തു തടയല്‍, കടത്തിക്കൊണ്ടുപോകപ്പെടുന്നവരെ രക്ഷപ്പെടുത്തല്‍, തിരികെയെത്തിക്കല്‍ എന്നീ കാര്യങ്ങളിലുള്ള ഉഭയകക്ഷിസഹകരണം ധാരണാപത്രത്തിലൂടെ ലക്ഷ്യംവെക്കുന്നു. ഇന്ത്യക്കുവേണ്ടി വിദേശകാര്യ വകുപ്പ് സെക്രട്ടറി (പൗരസ്ത്യം) ശ്രീമതി പ്രീതി സരണും കംബോഡിയക്കുവേണ്ടി കംബോഡിയ ഗവണ്‍മെന്റിന്റെ ആഭ്യന്തര മന്ത്രാലയം (മനുഷ്യക്കടത്ത്) മന്ത്രി ശ്രീമതി ചൗ ബന്‍ എങ്ങും കരാര്‍ കൈമാറി.
മിഷന്‍ ഗംഗേ പ്രതിനിധിസംഘവുമായി പ്രധാനമന്ത്രി കൂടിക്കാഴ്ച നടത്തി

ഗംഗാ നദി ശുചീകരിക്കേണ്ടതിനെ കുറിച്ച് അവബോധം സൃഷ്ടിക്കുന്നതിനായുള്ള ഒരു പര്യടനത്തിന് തുടക്കം കുറിക്കുന്ന, പര്‍വ്വതാരോഹണത്തില്‍ പരിചയ സമ്പന്നരായ നാല്‍പ്പതോളം പേരടങ്ങുന്ന ഒരു സംഘം ന്യൂഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. എവറസ്റ്റ് കൊടുമുടി കീഴടക്കിയ ആദ്യ ഇന്ത്യന്‍ വനിതയായ കുമാരി ബചേന്ദ്രി പാലിന്റെ നേതൃത്വത്തിലുള്ള ഈ സംഘത്തില്‍ എവറസ്റ്റ് കൊടുമുടി കയറിയിട്ടുള്ള എട്ട് പര്‍വ്വതാരോഹകരും ഉള്‍പ്പെടും. കേന്ദ്ര ഗവണ്‍മെന്റിന്റെ ‘നമാമി ഗംഗേ’ പ്രചാരണ പരിപാടിയില്‍ നിന്ന് പ്രചോദനം ഉള്‍ക്കൊണ്ട് കൊണ്ട് ഈ അവബോധ പ്രചാരണ പരിപാടിക്ക് മിഷന്‍ ഗംഗേ എന്നാണ് നാമകരണം ചെയ്തിട്ടുള്ളത്. ഗംഗാ നദിയില്‍ ചങ്ങാടത്തിലൂടെ ഒരു മാസം നീണ്ട് നില്‍ക്കുന്ന പര്യടനത്തിനിടെ സംഘം ബിജ്‌നോര്‍, നറോറ, ഫറൂക്കാബാദ്, കാണ്‍പൂര്‍, അലഹബാദ്, വാരാണസി, ബക്‌സര്‍ എന്നിവിടങ്ങളിലിറങ്ങും. ഈ ഒന്‍പത് നഗരങ്ങളിലും ഗംഗാ നദിയെ ശുചിയാക്കി വയ്‌ക്കേണ്ടതിന്റെ പ്രാധാന്യത്തെ കുറിച്ച് അവബോധം സൃഷ്ടിക്കുന്ന സംഘം മാലിന്യ നിര്‍മ്മാര്‍ജന പ്രവര്‍ത്തനങ്ങളിലും ഏര്‍പ്പെടും. സംഘാംഗങ്ങളുമായി ആശയ വിനിമയം നടത്തവെ, ഈ ഉദ്യമം ഏറ്റെടുത്തതിന് പ്രധാനമന്ത്രി അവരെ അഭിനന്ദിച്ചു. ശുദ്ധവും ഊര്‍ജ്ജസ്വലവുമായ ഗംഗാ നദിയുടെ പ്രാധാന്യം അദ്ദേഹം എടുത്ത് പറഞ്ഞു. ബോധവല്‍ക്കരണ പ്രവര്‍ത്തനങ്ങളുടെ ഭാഗമായി തങ്ങള്‍ കടന്ന് പോകുന്ന നഗരങ്ങളിലെ സ്‌കൂള്‍ കുട്ടികളുമായി ഇടപഴകാന്‍ അദ്ദേഹം പ്രത്യേകമായി ആഹ്വാനം ചെയ്തു.
മുംബൈയിലെ ബാന്ദ്ര-വർളി സീ ലിങ്കിൽ ഉണ്ടായ അപകടത്തിൽ  പ്രധാനമന്ത്രിയുടെ അനുശോചനം

മുംബൈയിലെ ബാന്ദ്ര-വർളി കടൽപ്പാതയിലുണ്ടായ അപകടത്തിലെ ജീവഹാനിയിൽ പ്രധാനമന്ത്രി ശ്രീ നരേന്ദ്ര മോദി ദുഃഖം രേഖപ്പെടുത്തി. പരിക്കേറ്റവർ വേഗത്തിൽ സുഖം പ്രാപിക്കട്ടെയെന്നും പ്രധാനമന്ത്രി പ്രാർത്ഥിച്ചു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു : “മുംബൈയിലെ ബാന്ദ്ര-വർളി സീ ലിങ്കിൽ ഉണ്ടായ അപകടത്തിൽ ജീവൻ നഷ്ടപ്പെട്ടതിൽ വേദനയുണ്ട്. മരിച്ചവരുടെ കുടുംബങ്ങൾക്ക് അനുശോചനം. പരിക്കേറ്റവർ വേഗത്തിൽ സുഖം പ്രാപിക്കുമെന്ന് ഞാൻ പ്രതീക്ഷിക്കുന്നു.
പരിസ്ഥിതി സഹകരണം സംബന്ധിച്ച് ഇന്ത്യയും ഫിന്‍ലന്‍ഡും    തമ്മിലുള്ള സഹകരണ ധാരണാപത്രത്തിന് കേന്ദ്ര മന്ത്രിസഭയുടെ അംഗീകാരം

പരിസ്ഥിതിസഹകരണം സംബന്ധിച്ച് ഇന്ത്യയും ഫിന്‍ലന്‍ഡും തമ്മിലുള്ള സഹകരണ ധാരണാപത്രം പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകരിച്ചു. രണ്ടു രാജ്യങ്ങളിലെയും ബാധകമായ നിയമങ്ങളും നിയമ വ്യവസ്ഥകളും കണക്കിലെടുത്ത് തുല്യതയുടെയും പരസ്പര വിനിമയത്തിന്റെയും പരസ്പര നേട്ടത്തിന്റെയും അടിസ്ഥാനത്തില്‍ പരിസ്ഥിതി സംരക്ഷണം, പ്രകൃതി വിഭവങ്ങളുടെ കൈകാര്യകര്‍തൃത്വം എന്നീ രംഗങ്ങളില്‍ രണ്ടു രാജ്യങ്ങളും തമ്മില്‍ ദീര്‍ഘകാല ഉറ്റ സഹകരണം സ്ഥാപിക്കാനും പ്രോല്‍സാഹിപ്പിക്കാനും ഉതകുന്നതാണ് ഈ ധാരണാപത്രം. മികച്ച പരിസ്ഥിതി സംരക്ഷണം, മികച്ച ആശയവിനിമയം, കാലാവസ്ഥാ വ്യതിയാനത്തിന്റെ മെച്ചപ്പെട്ട കൈകാര്യം ചെയ്യല്‍, വന്യജീവി സംരക്ഷണം മുതലായവ സാധ്യമാക്കുന്നതിന് ഏറ്റവും പുതിയ സാങ്കേതികവിദ്യയും മികച്ച വ്യവഹാരങ്ങളും കൊണ്ടുവരാനാകും എന്നാണ് ധാരണാപത്രത്തിലൂടെ പ്രതീക്ഷിക്കുന്നത്. ധാരണാപത്രത്തില്‍ ഉള്‍പ്പെട്ടിരിക്കുന്ന സഹകരണ മേഖലകള്‍: 1. വായുവിനെയും ജലത്തെയും മലിനമാകുന്നതില്‍ നിന്നു സംരക്ഷിക്കുകയും ശുദ്ധമാക്കുകയും ചെയ്യുക, മണ്ണ് മലിനമാകുന്നതിനു പരിഹാരം തേടുക; 2. ഖരമാലിന്യങ്ങള്‍ ഉള്‍പ്പെടെയുള്ള മാലിന്യ സംസ്‌കരണവും മാലിന്യത്തില്‍ നിന്ന് ഊര്‍ജ്ജോല്‍പ്പാദന സാങ്കേതികവിദ്യയും; 3. ചലനാത്മകമായ സമ്പദ്ഘടന പ്രോല്‍സാഹിപ്പിക്കല്‍, വനങ്ങളില്‍ നിന്നുള്‍പ്പെടെയുള്ള പ്രകൃതി വിഭവങ്ങളുടെ കരി കുറഞ്ഞ ഉപയോഗവും സുസ്ഥിരമായ കൈകാര്യം ചെയ്യല്‍; 4. കാലാവസ്ഥാ വ്യതിയാനം; 5. പാരിസ്ഥിതിക,. വന നിരീക്ഷണവും വിവരങ്ങളുടെ കൈകാര്യകര്‍തൃത്വവും; 6. സമുദ്ര, സമുദ്രതീര വിഭവങ്ങളുടെ സംരക്ഷണം; 7. സമുദ്രങ്ങളിലെയും സമുദ്ര ദ്വീപുകളിലെയും സംയോജിത ജല സംരക്ഷണം 8. സംയുക്തമായി തീരുമാനിക്കുന്ന മറ്റേത് മേഖലകളും. പശ്ചാത്തലം: പരിസ്ഥിതി പ്രശ്‌നങ്ങള്‍ സംബന്ധിച്ച ഉത്കണ്ഠകള്‍ ഒരു രാജ്യത്തു മാത്രമായി ഒതുങ്ങുന്നില്ല, മറിച്ച്, മുഴുവന്‍ ലോകത്തിനും ഗൗരവമുള്ള വെല്ലുവിളിയാണ്. വിശാലമായ സമുദ്രതീരവും സമ്പന്നമായ ജൈവ വൈവിധ്യവുമുള്ള, ലോകത്തെ വളര്‍ന്നുകൊണ്ടിരിക്കുന്ന സമ്പദ്ഘടനകളിലൊന്നാണ് ഇന്ത്യ. വായുവിന്റെയും ജലത്തിന്റെയും മലിനീകരണവും വന്യജീവി സംരക്ഷണവുമാണ് ഫിന്‍ലന്‍ഡ് നേരിടുന്ന പ്രധാന പരിസ്ഥിതി പ്രശ്‌നങ്ങള്‍. 1983ല്‍ സ്ഥാപിച്ച പരിസ്ഥിതി മന്ത്രാലയമാണ് ഫിന്‍ലന്‍ഡിന്റെ മുഖ്യ പരിസ്ഥിതി ഏജന്‍സി. രാജ്യത്തിനുള്ളില്‍ നിന്നും സമീപ രാജ്യങ്ങളില്‍ നിന്നുമുള്ള വ്യാവസായിക മാലിന്യങ്ങള്‍ ഒരേസമയം രാജ്യത്തിന്റെ വായുവിന്റെയും ജലത്തിന്റെയും ഗുണനിലവാരത്തെ ബാധിക്കുന്നു. ജലമലിനീകരണത്തിന്റെയും പ്രകൃതി വിഭവങ്ങളുടെ വര്‍ധിച്ചുവരുന്ന ആവശ്യവും നേരിടുന്ന വെല്ലുവിളികളും അത് അഭിമുഖീകരിക്കുന്നു. മലിനജലം കൈകാര്യം ചെയ്യല്‍, ഭീഷണി നേരിടുന്ന വംശങ്ങളുടെ സംരക്ഷണം, വായുവിന്റെയും ജലത്തിന്റെയും സംരക്ഷണം, പ്രകൃതിവിഭവങ്ങളും വര്‍ധിച്ചു വരുന്ന ആവശ്യകത എന്നിവ പോലുള്ള നിരവധി പാരിസ്ഥിതിക വെല്ലുവിളികളാണ് രണ്ടു രാജ്യങ്ങളും അഭിമുഖീകരിക്കുന്നത്. ഇരു രാജ്യങ്ങളിലെയും വളരുന്ന പാരിസ്ഥിതിക ഉത്കണ്ഠകള്‍ കണക്കിലെടുത്ത് പരിസ്ഥിതി സംരക്ഷണത്തിനും പ്രകൃതി വിഭവങ്ങള്‍ കൈകാര്യം ചെയ്യുന്നതിനും മെച്ചപ്പെട്ട പരിസ്ഥിതി സംരക്ഷണത്തിന് അനുയോജ്യമായ ഏറ്റവും പുതിയ സാങ്കേതികവിദ്യകളും മികച്ച വ്യവഹാരങ്ങളും നടപ്പാക്കാനും ഏറ്റവും അടുപ്പത്തിലും ദീര്‍ഘകാലാടിസ്ഥാനത്തിലും കൈകോര്‍ത്തു നീങ്ങാനുമാണ് രണ്ട് രാജ്യങ്ങളും തീരുമാനിച്ചിട്ടുള്ളത്.
പ്രധാനമന്ത്രിയുടെ ഛേട്ടി ചന്ദ് ആശംസ

പ്രധാനമന്ത്രി ശ്രീ. നരേന്ദ്ര മോദി ഛേട്ടി ചന്ദിന്റെ വേളയില്‍ ജനങ്ങള്‍ക്ക് ആശംസകള്‍ നേര്‍ന്നു. ‘ഛേട്ടി ചന്ദിന്റെ മംഗളകരമായ വേളയില്‍ സിന്ധി സമുദായത്തിന് ഞാന്‍ ആശംസകള്‍ നേരുന്നു. ഭഗവാന്‍ ജൂലേലാല്‍ നമ്മില്‍ എപ്പോഴും അദ്ദേഹത്തിന്റെ കുലീനമായ അനുഗ്രഹങ്ങള്‍ ചൊരിയുമാറാകട്ടെ. വരും വര്‍ഷം മുഴുവനും സന്തോഷഭരിതമാകട്ടെ,’ പ്രധാനമന്ത്രി പറഞ്ഞു.
ദേശീയ പത്രപ്രവര്‍ത്തക ദിനത്തില്‍ മധ്യമ പ്രവര്‍ത്തകര്‍ക്ക് പ്രധാനമന്ത്രിയുടെ ആശംസ

ദേശീയ പത്രപ്രവര്‍ത്തക ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി മാധ്യമ പ്രവര്‍ത്തകരെ ആശംസിച്ചു. ‘എല്ലാ മാധ്യമ പ്രവര്‍ത്തകര്‍ക്കും ദേശീയ പത്രപ്രവര്‍ത്തക ദിനത്തില്‍ എന്റെ ആശംസകള്‍. ദേശീയവും അന്തര്‍ ദേശീയവുമായ വിവിധ വാര്‍ത്തകളും, സംവാദങ്ങളും മുന്നിലേയ്ക്ക് കൊണ്ട് വരുന്നതിന് അശ്രാന്തം പരിശ്രമിക്കുന്ന നമ്മുടെ മാധ്യമങ്ങളെ, വിശേഷിച്ച് അവയിലെ റിപ്പോര്‍ട്ടര്‍മാരെയും ക്യാമറ പേഴ്‌സണ്‍മാരെയും ഞാന്‍ അഭിനന്ദിക്കുന്നു. ശബ്ദമില്ലാത്തവര്‍ക്ക് ശബ്ദം നല്‍കുന്നതില്‍ മാധ്യമങ്ങളുടെ പങ്ക് സ്തുത്യര്‍ഹമാണ്. കഴിഞ്ഞ മൂന്ന് വര്‍ഷകാലം മാധ്യമങ്ങള്‍ ശുചിത്വ ഭാരത ദൗത്യത്തിന് വമ്പിച്ച കരുത്ത് പകരുകയും, ശുചിത്വത്തിന്റെ സന്ദേശം ഫലപ്രദമായി വ്യാപകമാക്കുകയും ചെയ്തു. ഇന്നത്തെ കാലത്ത് സോഷ്യല്‍ മീഡിയയുടെ മുന്നേറ്റവും മൊബൈല്‍ ഫോണുകള്‍ വഴി വാര്‍ത്തകള്‍ ലഭ്യമാക്കുന്നതും നാം കണ്ട് വരുന്നു. ഇത്തരം മുന്നേറ്റങ്ങള്‍ മാധ്യമങ്ങളുടെ എത്തിച്ചേരലിനെ വ്യാപകമാക്കുകയും അവയില്‍ കൂടുതല്‍ ജനാധിപത്യവും, പങ്കാളിത്ത സ്വഭാവവും സൃഷ്ടിക്കുകയും ചെയ്യുമെന്ന് എനിക്ക് ഉറപ്പുണ്ട്. ഊര്‍ജ്ജസ്വലമായ ഒരു ജനാധിപത്യത്തിന്റെ ആധാര ശിലയാണ് സ്വതന്ത്രമായ പത്ര പ്രവര്‍ത്തനം. പത്ര സ്വാതന്ത്ര്യവും എല്ലാ തരത്തിലുമുള്ള ആവിഷ്‌ക്കാരവും ഉയര്‍ത്തിപ്പിടിക്കുന്നതില്‍ ഞങ്ങള്‍ പൂര്‍ണ്ണമായും പ്രതിജ്ഞാബദ്ധരാണ്. 125 കോടി ഇന്ത്യാക്കാരുടെ വൈദഗ്ദ്ധ്യവും, കഴിവും, സര്‍ഗ്ഗാത്മകതയും പ്രദര്‍ശിപ്പിക്കുന്നതിന് നമ്മുടെ മാധ്യമ ഇടങ്ങള്‍ കൂടുതലായി വിനിയോഗിക്കപ്പെടട്ടെ,’ പ്രധാനമന്ത്രി പറഞ്ഞു.
സ്വാസിലാന്‍ഡിന് നികുതിസഹായം നല്‍കുന്നതിനുള്ള ടി.ഒ.ആര്‍. ഒപ്പുവെക്കുന്നതിനു മന്ത്രിസഭയുടെ അനുമതി

ഇന്ത്യയും എസ്വാറ്റിനിയും തമ്മിലുള്ള അതിരുകളില്ലാത്ത നികുതി പരിശോധക പദ്ധതി (ടി.ഐ.ഡബ്ല്യു.ബി.) പദ്ധതി പ്രകാരം സ്വാസ്വിലാന്‍ഡി(ഇപ്പോള്‍ എസ്വറ്റിനി എന്ന് അറിയപ്പെടുന്നു)ന് നികുതിരംഗത്തു സഹായം നല്‍കുന്നതിനായി ഇന്ത്യന്‍ വിദഗ്ധരെ നിയോഗിക്കുന്നതിനായുള്ള വ്യവസ്ഥകള്‍ (ടി.ഒ.ആര്‍.) ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. വിശദാംശങ്ങള്‍: 1. ടി.ഐ.ഡബ്ല്യു.ബി. പദ്ധതി പ്രകാരം കേന്ദ്ര ഗവണ്‍മെന്റും എസ്വറ്റിനി ഗവണ്‍മെന്റും ഓരോ വിദഗ്ധരെ പരസ്പരം തെരഞ്ഞെടുത്തിട്ടുണ്ട്. 2. ടി.ഐ.ഡബ്ല്യു.ബി. പദ്ധതി പ്രകാരം എസ്വറ്റിനിക്കു നികുതിരംഗത്തു സഹായം നല്‍കുന്നതിനായി ഇന്ത്യന്‍ വിദഗ്ധനെ വിട്ടുനല്‍കുന്നതിനുള്ള വ്യവസ്ഥകള്‍ രൂപീകരിക്കും. പ്രധാന നേട്ടം: ടി.ഐ.ഡബ്ല്യു.ബി. പദ്ധതിയിലേക്ക് ഇന്ത്യന്‍ വിദഗ്ധനെ നിയോഗിക്കുന്നത് വികസ്വര രാഷ്ട്രങ്ങളുടെ നികുതിവിഷയങ്ങളില്‍ ശേഷിവര്‍ധന സാധ്യമാക്കുന്നതി് ഇന്ത്യ നല്‍കിവരുന്ന സഹായങ്ങള്‍ക്ക് ഊര്‍ജം പകരും. പശ്ചാത്തലം: യു.എന്‍.ഡി.പിയും ഒ.ഇ.സി.ഡിയും ചേര്‍ന്നു നടപ്പാക്കുന്ന ടി.ഐ.ഡബ്ല്യു.ബി. പദ്ധതികൊണ്ട് ഉദ്ദേശിക്കുന്നത് പരിശോധനാ ശേഷി നേടിയെടുക്കുക വഴി ദേശീയ നികുതിഭരണം ശക്തമാക്കുന്നതിനും ഇതു സംബന്ധിച്ച അറിവ് മറ്റു രാഷ്ട്രങ്ങളുമായി പങ്കുവെക്കാനും വികസ്വര രാജ്യങ്ങള്‍ക്കു പിന്‍തുണ നല്‍കുക എന്നതാണ്. നികുതി പരിശോധകര്‍ക്കു സാങ്കേതിക ജ്ഞാനവും നൈപുണ്യവും ലഭ്യമാക്കുകയും പൊതു പരിശോധനാ രീതികള്‍ പങ്കുവെക്കുകയും വിജ്ഞാനം പകര്‍ന്നുനല്‍കുകയും വഴി വിസ്വര രാഷ്ട്രങ്ങളിലെ നികുതിഭരണത്തെ ശക്തിപ്പെടുത്തുക എന്നതാണു ടി.ഐ.ഡബ്ല്യു.ബി. പദ്ധതിയുടെ ലക്ഷ്യം. നികുതി വിഷയങ്ങളിലുള്ള സഹകരണം ശക്തിപ്പെടുത്തുന്നതിനുള്ള രാജ്യാന്തര സമൂഹത്തിന്റെ ശ്രമങ്ങള്‍ക്കു കരുത്തു പകരുന്നതിനും ആഭ്യന്തര നികുതി സമാഹരണം മെച്ചപ്പെടുത്താനുള്ള വികസ്വര രാഷ്ട്രങ്ങളുടെ ശ്രമങ്ങളെ പിന്‍തുണയ്ക്കുന്നതിനും ഊന്നല്‍ നല്‍കിവരുന്നു. വികസ്വര രാഷ്ട്രങ്ങളില്‍ നികുതിവിഷയത്തില്‍ ശേഷിവര്‍ധന നടത്തുന്ന പ്രവര്‍ത്തനങ്ങളെ ഇന്ത്യ പിന്‍തുണച്ചുവരുന്നുണ്ട്. ഈ രംഗത്ത് ആഗോള നേതൃസ്ഥാനത്താണെന്നതിനാല്‍ നികുതിയുമായി ബന്ധപ്പെട്ട എല്ലാ വിഷയങ്ങളിലും വികസ്വര രാഷ്ട്രങ്ങള്‍ തമ്മിലുള്ള സഹകരണം മെച്ചപ്പെടുത്തുന്നതില്‍ ഇന്ത്യക്കു പ്രധാന സ്ഥാനമാണ് ഉള്ളത്.
സിക്കിമില്‍നിന്നും ലഡാക്കില്‍നിന്നും പഠനയാത്രയ്‌ക്കെത്തിയ ഐ.ടി.ബി.പി. വിദ്യാര്‍ഥിസംഘങ്ങളുമായി പ്രധാനമന്ത്രി സംവദിച്ചു

ഇന്ത്യയുടെ വിവിധ ഭാഗങ്ങള്‍ സന്ദര്‍ശിക്കുന്ന ഐ.ടി.ബി.പി. പഠനയാത്രസംഘങ്ങളിലെ 53 വിദ്യാര്‍ഥികള്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. പ്രധാനമന്ത്രിയുമായി നടത്തിയ അനൗദ്യോഗിക സംവാദത്തിനിടെ അഭിവൃദ്ധി നിറഞ്ഞതും അഴിമതിരഹിതവുമായ ഇന്ത്യയെക്കുറിച്ചുള്ള തങ്ങളുടെ കാഴ്ചപ്പാടുകള്‍ വിദ്യാര്‍ഥികള്‍ പങ്കുവെച്ചു. ഈ ലക്ഷ്യം യാഥാര്‍ഥ്യമാക്കാനായി യത്‌നിക്കണമെന്നു പ്രധാനമന്ത്രി അവരോട് ആഹ്വാനം ചെയ്തു. ഉല്‍പാദനക്ഷമത വര്‍ധിപ്പിക്കുന്നതിനായി ആരോഗ്യം നിലനിര്‍ത്തണമെന്നും അദ്ദേഹം നിര്‍ദേശിച്ചു. ഈ ഘട്ടത്തില്‍ യോഗയെക്കുറിച്ചു ചര്‍ച്ച ചെയ്തു. പഠനത്തിന്റെ പ്രാധാന്യത്തിന് ഊന്നല്‍ നല്‍കി സംസാരിച്ച പ്രധാനമന്ത്രി, എല്ലാ കാലത്തും പഠിതാക്കളായി തുടരാനുള്ള മാനസികാവസ്ഥ ഉണ്ടായിരിക്കണമെന്നു ചൂണ്ടിക്കാട്ടി. ഡിജിറ്റല്‍ ഇന്ത്യ പദ്ധതിയോടു വിദ്യാര്‍ഥികള്‍ അങ്ങേയറ്റം താല്‍പര്യം കാണിച്ചു. പണമില്ലാത്ത സാമ്പത്തിക ഇടപാടുകളെ സംബന്ധിച്ചും ചര്‍ച്ച ചെയ്തു. നേരിട്ടുള്ള ആനുകൂല്യ വിതരണ പദ്ധതി എങ്ങനെയാണു സാധാരണക്കാര്‍ക്കു ഗുണകരമായിത്തീരുന്നതെന്നു പ്രധാനമന്ത്രി വിശദീകരിച്ചു. ജീവിതത്തില്‍ അനാവശ്യമായ സമ്മര്‍ദങ്ങള്‍ ഒഴിവാക്കണമെന്നു വിദ്യാര്‍ഥികളോടു പ്രധാനമന്ത്രി നിര്‍ദേശിച്ചു. അദ്ദേഹം രചിച്ച ‘എക്‌സാം വാരിയേഴ്‌സ്’ എന്ന ഗ്രന്ഥത്തെക്കുറിച്ചു വിദ്യാര്‍ഥികള്‍ പരാമര്‍ശിച്ചു.
രാജസ്ഥാനില്‍ ബാമര്‍ പച്ച്പദ്രയില്‍ രാജസ്ഥാന്‍ റിഫൈനറി നിര്‍മാണപ്രവര്‍ത്തനം ആരംഭിക്കുന്ന ചടങ്ങിനെ പ്രധാനമന്ത്രി അഭിസംബോധന ചെയ്തു

രാജസ്ഥാനില്‍ ബാമര്‍ പച്ച്പദ്രയില്‍ രാജസ്ഥാന്‍ റിഫൈനറി നിര്‍മാണപ്രവര്‍ത്തനം ആരംഭിക്കുന്നതോടനുബന്ധിച്ചു നടന്ന ചടങ്ങിനെത്തിയ വന്‍ ജനക്കൂട്ടത്തെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്തു. രാജസ്ഥാന്‍ മുഖ്യമന്ത്രി ശ്രീമതി വസുന്ധര രാജെയെയും കേന്ദ്ര പെട്രോളിയം മന്ത്രി ശ്രീ. ധര്‍മേന്ദ്ര പ്രധാനെയും അഭിനന്ദിച്ച പ്രധാനമന്ത്രി, ഏതാനും ദിവസങ്ങള്‍ മുമ്പാണു രാജ്യം മകരസംക്രാന്തി ആഘോഷിച്ചതെന്ന് ഓര്‍മിപ്പിച്ചു. ഈ ആഘോഷം അഭിവൃദ്ധിയുടേതാണെന്നും ആഘോഷത്തിനു തൊട്ടുപിറകെ, രാജസ്ഥാനില്‍ ഏറെപ്പേര്‍ക്കു സന്തോഷവും അഭിവൃദ്ധിയും ഉറപ്പാക്കാന്‍ ഉതകുന്ന പദ്ധതിയുടെ പ്രവര്‍ത്തനാരംഭ വേളയില്‍ പങ്കെടുക്കാന്‍ സാധിച്ചതില്‍ ആഹ്ലാമുണ്ടെന്ന് അദ്ദേഹം പറഞ്ഞു. സങ്കല്‍പം യാഥാര്‍ഥ്യമാകുന്ന കാലമാണിത്. രാജ്യം 75ാം വാര്‍ഷികം ആഘോഷിക്കുന്ന 2022 ആകുമ്പോഴേക്കും നേടിയെടുക്കാനായി പദ്ധതികളൊരുക്കാനും അവ യാഥാര്‍ഥ്യമാക്കാനുള്ള പ്രവര്‍ത്തനങ്ങള്‍ക്കു തുടക്കമിടാനും നമുക്കു സാധിക്കണമെന്നു പ്രധാനമന്ത്രി പറഞ്ഞു. മുന്‍ ഉപരാഷ്ട്രപതിയും മുന്‍ രാജസ്ഥാന്‍ മുഖ്യമന്ത്രിയുമായ ശ്രീ. ഭൈറോണ്‍ സിങ് ഷെഖാവത്തിന്റെ സംഭാവനകള്‍ പ്രധാനമന്ത്രി അനുസ്മരിച്ചു. രാജസ്ഥാനെ ആധുനികവല്‍ക്കരിക്കാന്‍ അദ്ദേഹം ശ്രമിച്ചിട്ടിണ്ടെന്നു കൂട്ടിച്ചേര്‍ക്കുകയും ചെയ്തു. മുതിര്‍ന്ന നേതാവും മുന്‍ കേന്ദ്രമന്ത്രിയുമായ ശ്രീ. ജസ്വന്ത് സിങ്ങിന്റെ രോഗം ശമിക്കട്ടെ എന്നു പ്രാര്‍ഥിച്ച പ്രധാനമന്ത്രി, അദ്ദേഹം നാടിനു നല്‍കിയ സംഭാവനകള്‍ അളവറ്റതാണെന്നു ചൂണ്ടിക്കാട്ടുകയും ചെയ്തു. വരള്‍ച്ചയെ നേരിട്ടതിനും പ്രതിസന്ധി നേരിടുന്നതിനു ജനങ്ങളെ സഹായിക്കുകയും ചെയ്തതിനു സംസ്ഥാന ഗവണ്‍മെന്റിനെയും മുഖ്യമന്ത്രി വസുന്ധര രാജെയെയും ശ്രീ. നരേന്ദ്ര മോദി അഭിനന്ദിച്ചു. സൈനികര്‍ക്കു വണ്‍ റാങ്ക്, വണ്‍ പെന്‍ഷന്‍ പദ്ധതി നടപ്പാക്കാന്‍ കേന്ദ്ര ഗവണ്‍മെന്റ് പ്രതിജ്ഞാബദ്ധമാണെന്നും അതു യാഥാര്‍ഥ്യമാക്കുന്നതിനായി ഗവണ്‍മെന്റ് ചില നീക്കങ്ങള്‍ നടത്തിയിട്ടുണ്ടെന്നും അദ്ദേഹം വെളിപ്പെടുത്തി. ജന്‍ധന്‍ യോജനയെക്കുറിച്ചു പരാമര്‍ശിക്കവേ, ദരിദ്രര്‍ക്കും ബാങ്ക് പ്രാപ്യമാകുന്ന സ്ഥിതി സംജാതമായെന്നു പ്രധാനമന്ത്രി പറഞ്ഞു. പാചകവാതകം ലഭ്യമാക്കുന്നതിനായുള്ള ഉജ്വല യോജനയെക്കുറിച്ചും വൈദ്യുതിയെത്താത്ത് 18,000 ഗ്രാമങ്ങളില്‍ വൈദ്യുതി എത്തിക്കുന്നതിനുള്ള പ്രവര്‍ത്തനങ്ങളില്‍ ഉണ്ടായിട്ടുള്ള ഗണ്യമായ പുരോഗതിയെക്കുറിച്ചും അദ്ദേഹം ചൂണ്ടിക്കാട്ടി. രാജസ്ഥാന്റെ നേട്ടത്തിനും പുരോഗതിക്കുമായി മുഖ്യമന്ത്രി വസുന്ധര രാജെ നടത്തുന്ന ആത്മസമര്‍പ്പണത്തെ പ്രധാനമന്ത്രി പ്രകീര്‍ത്തിച്ചു.
പ്രധാനമന്ത്രി അഖിലേന്ത്യ ആയുര്‍വേദ ഇന്‍സ്റ്റിറ്റ്യൂട്ട് രാഷ്ട്രത്തിന് സമര്‍പ്പിച്ചു

പ്രധാനമന്ത്രി ശ്രീ. നരേന്ദ്ര മോദി ന്യൂ ഡല്‍ഹിയില്‍ ഇന്ന് രാജ്യത്തെ ആദ്യത്തെ അഖിലേന്ത്യ ആയുര്‍വേദ ഇന്‍സ്റ്റിറ്റ്യൂട്ട് രാഷ്ട്രത്തിന് സമര്‍പ്പിച്ചു. തദ്ദവസരത്തില്‍ സംസാരിക്കവെ, ധന്വന്തരി ജയന്തി ആയുര്‍വേദ ദിവസമായി ആഘോഷിക്കുന്ന വേളയില്‍ പ്രധാനമന്ത്രി സദസിനെ അഭിനന്ദിച്ചു. ഓള്‍ ഇന്ത്യ ഇന്‍സ്റ്റിറ്റ്യൂട്ട് ഓഫ് ആയുര്‍വേദ സ്ഥാപിച്ചതിന് കേന്ദ്ര ആയുഷ് മന്ത്രാലയത്തെയും അദ്ദേഹം അനുമോദിച്ചു. തങ്ങളുടെ ചരിത്രവും പൈതൃകവും പരിപോഷിപ്പിക്കാത്ത രാജ്യങ്ങള്‍ക്ക് പുരോഗമിക്കാന്‍ കഴിയില്ലെന്ന് പ്രധാനമന്ത്രി അഭിപ്രായപ്പെട്ടു. തങ്ങളുടെ പൈതൃകം ഉപേക്ഷിക്കുന്ന രാജ്യങ്ങള്‍ക്ക് തങ്ങളുടെ വ്യക്തിത്വം നഷ്ടപ്പെടുന്നത് വിധികല്‍പ്പിതമാണെന്നും അദ്ദേഹം കൂട്ടിച്ചേര്‍ത്തു. ഇന്ത്യ സ്വതന്ത്രയാകും മുമ്പ് അതിന്റെ വിജ്ഞാനവും, യോഗാ, ആയുര്‍വേദം മുതലായ പാരമ്പര്യങ്ങളും താഴ്ത്തിക്കെട്ടിയിരുന്നു. അവയ്ക്ക് മേല്‍ ഇന്ത്യാക്കാര്‍ക്കുണ്ടായിരുന്ന വിശ്വാസം കുറയ്ക്കുന്നതിനുള്ള ശ്രമങ്ങളും നടന്നുവെന്ന് അദ്ദേഹം കൂട്ടിച്ചേര്‍ത്തു. കഴിഞ്ഞ മൂന്ന് വര്‍ഷം കൊണ്ട് സാഹചര്യം വലിയൊരളവില്‍ മാറിയിട്ടുണ്ടെന്ന് പ്രധാനമന്ത്രി പറഞ്ഞു. നമ്മുടെ പൈതൃകത്തിലടങ്ങിയിരിക്കുന്ന നന്മകളിലുള്ള ജനങ്ങളുടെ വിശ്വാസം പുനസ്ഥാപിച്ച് വരികയാണ്. ആയുര്‍വേദ ദിനത്തിനും, യോഗാ ദിനത്തിനുമൊക്കെ ജനങ്ങള്‍ കൂട്ടത്തോടെ പങ്ക് ചേരുന്നതില്‍ പ്രതിഫലിക്കുന്നത് നമ്മുടെ പൈതൃകത്തിലുള്ള അഭിമാനമാണ്. ആയുര്‍വേദം കേവലം ഒരു വൈദ്യ സമ്പ്രദായം മാത്രമല്ലെന്ന് പറഞ്ഞ പ്രധാനമന്ത്രി പൊതുജനാരോഗ്യവും, പരിസ്ഥിതി ആരോഗ്യവും ഉള്‍ക്കൊള്ളുന്നതാണെതെന്ന് ചൂണ്ടിക്കാട്ടി. അതുകൊണ്ടാണ് ആയുര്‍വേദം, യോഗ, മറ്റ് ആയുഷ് സമ്പ്രദായങ്ങള്‍ മുതലായവയെ പൊതു ആരോഗ്യ സംരക്ഷണ സംവിധാനവുമായി സംയോജിപ്പിക്കുന്നതിന് ഗവണ്‍മെന്റ് ഊന്നല്‍കൊടുത്തിട്ടുള്ളത്. രാജ്യത്തെ എല്ലാ ജില്ലകളിലും ആയുര്‍വേദ ആശുപത്രികള്‍ സ്ഥാപിക്കുന്നതിന് ഗവണ്‍മെന്റ് ശ്രമിച്ചുവരികയാണെന്ന് പ്രധാനമന്ത്രി പറഞ്ഞു. കഴിഞ്ഞ മൂന്ന് വര്‍ഷത്തിനിടെ 65ലധികം ആയുഷ് ആശുപത്രികള്‍ വികസിപ്പിച്ചെടുത്തിട്ടുണ്ട്. ഔഷധ സസ്യങ്ങള്‍ ആഗോള തലത്തില്‍ തന്നെ ഗണ്യമായൊരു വരുമാന സ്രോതസ്സ് ആണെന്ന് പറഞ്ഞ പ്രധാനമന്ത്രി ഈ രംഗത്തെ സാധ്യതകള്‍ ഇന്ത്യ പരമാവധി ഉപയോഗപ്പെടുത്തണമെന്ന് ആവശ്യപ്പെട്ടു. ആരോഗ്യ രക്ഷാ സംവിധാനങ്ങളില്‍ കേന്ദ്ര ഗവണ്‍മെന്റ് നൂറ് ശതമാനം നേരിട്ടുള്ള വിദേശ നിക്ഷേപത്തിന് അനുമതി നല്‍കിയിട്ടുണ്ടെന്ന് അദ്ദേഹം പറഞ്ഞു. പാവപ്പെട്ടവര്‍ക്ക് താങ്ങാവുന്ന ചെലവിലുള്ള ആരോഗ്യ പരിചരണം നല്‍കുന്നതിനാണ് ഗവണ്‍മെന്റ് ശ്രദ്ധ കേന്ദ്രീകരിച്ചിട്ടുള്ളത്. പ്രതിരോധ ആരോഗ്യ പരിചരണത്തിനും, താങ്ങാവുന്ന ചെലവിലുള്ള വൈദ്യസഹായത്തിന്റെ ലഭ്യത മെച്ചപ്പെടുത്തുന്നതിനുമാണ് ഊന്നല്‍ നല്‍കിയിട്ടുള്ളത്. പ്രതിരോധ ആരോഗ്യ പരിചരണത്തിന്റെ ലളിതമായൊരു സംവിധാനമാണ് ശുചിത്വമെന്ന് അദ്ദേഹം പറഞ്ഞു. മൂന്ന് വര്‍ഷത്തിനുള്ളില്‍ കേന്ദ്ര ഗവണ്‍മെന്റ് അഞ്ച് കോടി ശൗചാലയങ്ങള്‍ നിര്‍മ്മിച്ചതായി പ്രധാമന്ത്രി അറിയിച്ചു. ജനങ്ങള്‍ക്ക് മെച്ചപ്പെട്ട ആരോഗ്യ പരിചരണം ലഭിക്കുന്നതിന് പുതിയ എയിംസുകള്‍ സ്ഥാപിച്ചു വരികയാണെന്ന് പ്രധാനമന്ത്രി പറഞ്ഞു. സ്റ്റെന്റുകളുടെയും, മുട്ട് മാറ്റിവയ്ക്കല്‍ ശസ്ത്രക്രിയയുടെയും ചെലവ് വെട്ടിച്ചുരുക്കിയതും, താങ്ങാവുന്ന വിലയ്ക്ക് ഔഷധങ്ങള്‍ ലഭിക്കുന്നതിന് ജനഔഷധി കേന്ദ്രങ്ങള്‍ സ്ഥാപിച്ചതും പ്രധാനമന്ത്രി പരാമര്‍ശിച്ചു.
പ്രധാനമന്ത്രിയുടെ ദേശീയ ദുരിതാശ്വാസ നിധിയിലേക്ക് ഐ.ടി.ബി.പി. ഡി.ജി. 8.5 കോടി രൂപയുടെ ചെക്ക് കൈമാറി

ഇന്‍ഡോ ടിബറ്റന്‍ പൊലീസ് സേനാ ഡയറക്ടര്‍ ജനറല്‍ ശ്രീ. ആര്‍.കെ.പച്‌നന്ദ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ച് പ്രധാനമന്ത്രിയുടെ ദേശീയ ദുരിതാശ്വാസ നിധിയിലേക്ക് 8.5 കോടി രൂപയുടെ ചെക്ക് കൈമാറി. ഐ.ടി.ബി.പി. സേനാംഗങ്ങളില്‍നിന്നാണു തുക സമാഹരിച്ചത്.